b'\n_START_ARTICLE_\nMarija Naumova\n_START_PARAGRAPH_\nMarija Naumova (dar \xc5\xbeinoma sceniniu vardu Marie N, g. 1973 m. bir\xc5\xbeelio 23 d., Rygoje) \xe2\x80\x93 rus\xc5\xb3 kilm\xc4\x97s Latvijos daininink\xc4\x97. Did\xc5\xbeiausias Naumovos pasiekimas yra pergal\xc4\x97 2002 m. Eurovizijos dain\xc5\xb3 konkurse su daina I Wanna.\n_START_SECTION_\nBiografija\n_START_PARAGRAPH_\nKadangi Marijos Naumovos motina yra aktor\xc4\x97, tai ji jau vaikyst\xc4\x97je buvo susijusi su teatru, savo pirm\xc4\x85 vaidmen\xc4\xaf atliko b\xc5\xabdama 10 met\xc5\xb3. Lank\xc4\x97 ir dainavimo u\xc5\xbesi\xc4\x97mimus. Nuo 1995 m. dalyvavo keliuose nauj\xc5\xb3 daininink\xc5\xb3 konkursuose, o 1997 m. pirm\xc4\x85kart bendradarbiavo su kompozitoriumi Raimondu Paulu, \xc5\xa1\xc4\xaf bendradarbiavim\xc4\x85 t\xc4\x99sdama ir v\xc4\x97liau. 1998 m. i\xc5\xa1\xc4\x97jo pirmasis Naumovos solo albumas rus\xc5\xb3 kalba \xd0\x94\xd0\xbe \xd1\x81\xd0\xb2\xd0\xb5\xd1\x82\xd0\xbb\xd1\x8b\xd1\x85 \xd1\x81\xd0\xbb\xd1\x91\xd0\xb7 (Do svietlich slioz) su R. Paulo dainomis._NEWLINE_2000 m. pirm\xc4\x85kart dalyvavo Latvijos nacionalin\xc4\x97je Eurovizijos atrankoje su daina For You, My Friends. 2000 m. gruod\xc5\xbeio m\xc4\x97n. i\xc5\xa1leistas pirmasis Marijos Naumovos albumas latvi\xc5\xb3 kalba Ieskaties ac\xc4\xabs, sukurtas bendradarbiaujant su Niku Matvejevu, Elina Garan\xc4\x8da ir Jazepo Medinio muzikos mokyklos berniuk\xc5\xb3 choru. Albumas Latvijoje tapo platininiu._NEWLINE_2001 m. prad\xc5\xbeioje daininink\xc4\x97 v\xc4\x97l dalyvavo Eurovizijos atrankoje, \xc5\xa1\xc4\xafkart su daina Hey Boy, Follow Me ir u\xc5\xbe\xc4\x97m\xc4\x97 II viet\xc4\x85 po nugal\xc4\x97tojo Arnio Mednio. T\xc5\xb3 met\xc5\xb3 pabaigoje i\xc5\xa1\xc4\x97jo kitas jos solo albumas Ma Voix, Ma Voie pranc\xc5\xabz\xc5\xb3 kalba._NEWLINE_2002 m. Marijai Naumovai prasid\xc4\x97jo pergale Latvijos nacionalin\xc4\x97je Eurovizijos atrankoje su daina I Wanna. Gegu\xc5\xbe\xc4\x97s 25 d. Eurovizijos finaliniame koncerte Taline Naumova, startuodama su pseudonimu Marie N, tapo nugal\xc4\x97toja, daugiausia d\xc4\x97ka puikaus \xc5\xa1ou. Tais pa\xc4\x8diais metais i\xc5\xa1leisti i\xc5\xa1kart du albumai On A Journey ir jo latvi\xc5\xa1ka versija Nosl\xc4\x93pumi._NEWLINE_2003 m. albumas i\xc5\xa1leistas ir Vokietijoje. 2003 m. gegu\xc5\xbe\xc4\x97s m\xc4\x97n., kai Latvija reng\xc4\x97 Eurovizijos finalin\xc4\xaf koncert\xc4\x85, Marija Naumova kartu su Renaru Kauperiu ved\xc4\x97 \xc5\xa1\xc4\xaf rengin\xc4\xaf._NEWLINE_2004 m. i\xc5\xa1\xc4\x97jo kitas Naumovos albumas Nesauciet sev l\xc4\xabdzi, kuriame buvo sud\xc4\x97tos dainos latvi\xc5\xb3, angl\xc5\xb3, pranc\xc5\xabz\xc5\xb3 ir portugal\xc5\xb3 kalbomis._NEWLINE_2005 m. Marija Naumova paskirta UNICEF geros valios pasiuntine. T\xc5\xb3 pa\xc4\x8di\xc5\xb3 met\xc5\xb3 pabaigoje i\xc5\xa1\xc4\x97jo kol kas paskutinis albumas Another Dream su dainomis pranc\xc5\xabz\xc5\xb3 ir angl\xc5\xb3 kalbomis.'